Document ID: 32005D0001

KOMISIJAS LĒMUMS
(2004. gada 27. decembris),
ar ko apstiprina metodes cūku liemeņu klasificēšanai Čehijas Republikā
(izziņots ar dokumenta numuru K(2004) 5266)
(Autentisks ir vienīgi teksts čehu valodā)
(2005/1/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1984. gada 13. novembra Regulu (EEK) Nr. 3220/84, ar ko nosaka Kopienas mērogu cūku liemeņu klasificēšanai (1), un jo īpaši tās 5. panta 2. punktu,
tā kā:
(1)
Regulas (EEK) Nr. 3220/84 2. panta 3. punktā ir paredzēts, ka cūku liemeņu klasificēšana ir jānosaka, aprēķinot muskuļaudu saturu saskaņā ar statistiski pierādītām novērtējuma metodēm, kuru pamatā ir cūkas liemeņa vienas vai vairāku anatomisko daļu fiziska izmērīšana. Klasificēšanas metodes apstiprina, ņemot vērā to atbilstību maksimālajai statistiskās kļūdas pielaidei novērtējumā. Šī pielaide ir definēta 3. pantā Komisijas 1985. gada 24. oktobra Regulā (EEK) Nr. 2967/85, ar ko nosaka sīki izstrādātus noteikumus par Kopienas mēroga piemērošanu cūku liemeņu klasificēšanai (2).
(2)
Čehijas Republikas valdība iesniedza Komisijai pieprasījumu apstiprināt četras cūku liemeņu klasificēšanas metodes un iesniedza secēšanas rezultātus, kas tika veikta pirms iestāšanās dienas, uzrādot protokola otro daļu, kas noteikta Regulas (EEK) Nr. 2967/85 3. pantā.
(3)
Izvērtējot šo pieprasījumu, atklājās, ka nosacījumi, lai apstiprinātu šīs klasificēšanas metodes, ir izpildīti.
(4)
Aparātu vai klasificēšanas metožu izmaiņas var apstiprināt tikai ar jaunu Komisijas lēmumu, ko pieņem, pamatojoties uz iepriekšējo pieredzi; tādēļ esošo atļauju var atsaukt.
(5)
Šajā lēmumā paredzētie pasākumi ir saskaņā ar Cūkgaļas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Ar šo ir apstiprinātas šādas cūku liemeņu klasificēšanas metodes Čehijas Republikā atbilstoši Regulai (EEK) Nr. 3220/84:
-
klasificēšanas metode “Zwei-Punkte-Messverfahren (ZP)” un ar to saistītās novērtējuma metodes, kuru sīks apraksts ir sniegts pielikuma 1. daļā,
-
aparāts ar nosaukumu “Fat-O-Meater (FOM)” un ar to saistītās novērtējuma metodes, kuru sīks apraksts ir sniegts pielikuma 2. daļā,
-
aparāts ar nosaukumu “Hennessy Grading Probe (HGP 4)” un ar to saistītās novērtējuma metodes, kuru sīks apraksts ir sniegts pielikuma 3. daļā,
-
aparāts ar nosaukumu “Ultra FOM 300” un ar to saistītās novērtējuma metodes, kuru sīks apraksts ir sniegts pielikuma 4. daļā.
Klasificēšanas metodi “Zwei-Punkte-Messverfahren (ZP)” var izmantot tikai tajās kautuvēs, kur nokauto dzīvnieku skaits nedēļā nepārsniedz 200 cūku.
Kas attiecas uz aparātu “Ultra FOM 300”, ir noteikts, ka pēc mērījumu procedūras jābūt iespējai konstatēt uz cūkas liemeņa, ka aparāts mērījuma vietā ir noteicis P2 mērījuma vērtības, kā norādīts pielikuma 4. daļas 3. punktā. Mērījuma vietas atbilstošs marķējums jāveic mērījumu procedūras laikā.
2. pants
Aparātu vai novērtējuma metožu izmaiņas nav atļautas.
3. pants
Šis lēmums ir adresēts Čehijas Republikai.
Briselē, 2004. gada 27. decembrī

Labels: 18
17
19
6